b'\n_START_ARTICLE_\nPalatul Regal din Napoli\n_START_PARAGRAPH_\nPalatul Regal din Napoli se afl\xc4\x83 \xc3\xaen centrul ora\xc8\x99ului Napoli din sudul Italiei, av\xc3\xa2nd fa\xc8\x9bada principal\xc4\x83 c\xc4\x83tre Piazza del Plebiscito. El a fost unul dintre cele patru re\xc8\x99edin\xc8\x9be din apropiere de Napoli folosite de regii Bourboni \xc3\xaen timpul domniei lor din Regatul celor Dou\xc4\x83 Sicilii (1730-1860): ceilalte erau palatele de la Caserta, Capodimonte (cu vedere la Napoli) \xc8\x99i Portici (de pe pantele Vezuviului).\n_START_SECTION_\nIstoric\n_START_PARAGRAPH_\nPalatul se afl\xc4\x83 pe locul unei cl\xc4\x83diri mai vechi, \xc3\xaen care a locuit fostul vicerege Don Pedro de Toledo, marchiz de Villafranca. Construc\xc8\x9bia actualei cl\xc4\x83diri a fost \xc3\xaenceput\xc4\x83 \xc3\xaen secolul al XVII-lea de c\xc4\x83tre arhitectul Domenico Fontana. Palatul era destinat a-l g\xc4\x83zdui pe regele Filip al III-lea al Spaniei cu prilejul unei vizite care nu a mai fost efectuat\xc4\x83 \xc3\xaen aceast\xc4\x83 parte a \xc3\xaemp\xc4\x83r\xc4\x83\xc8\x9biei lui, \xc3\xaen schimb l-a ad\xc4\x83postit ini\xc8\x9bial pe viceregele Fernando Ruiz de Castro, nobil de Lemos. Pe la 1616 fa\xc8\x9bada au fost finalizat\xc4\x83, iar pe la 1620 interiorul a fost pictat \xc3\xaen fresc\xc4\x83 de Battistello Caracciolo, Giovanni Balducci \xc8\x99i Belisario Corenzio. Decorarea Capelei Regale a Adormirii Maicii Domnului a fost finalizat\xc4\x83 abia \xc3\xaen 1644 de Antonio Picchiatti._NEWLINE_\xc3\x8en 1734, odat\xc4\x83 cu sosirea regelui Carol al III-lea al Spaniei la Napoli, palatul a devenit re\xc8\x99edin\xc8\x9b\xc4\x83 regal\xc4\x83 a Bourbonilor. Cu ocazia c\xc4\x83s\xc4\x83toriei sale cu Maria Amalia de Saxonia \xc3\xaen 1738, Francesco De Mura \xc8\x99i Domenico Antonio Vaccaro au contribuit la remodelarea interiorului. Regele Carol a construit alte trei palate situate mai la periferia centrului ora\xc8\x99ului. Lucr\xc4\x83ri de modernizare au avut loc sub domnia lui Ferdinand I al celor Dou\xc4\x83 Sicilii. \xc3\x8en 1768, cu ocazia c\xc4\x83s\xc4\x83toriei sale cu Maria Carolina a Austriei, Sala Mare a fost reconstruit\xc4\x83 sub supravegherea lui Ferdinando Fuga \xc8\x99i s-a ad\xc4\x83ugat un teatru al cur\xc8\x9bii. \xc3\x8en cea de-a doua jum\xc4\x83tate a secolului al XVIII-lea, a fost construit\xc4\x83 o "arip\xc4\x83 nou\xc4\x83", care \xc3\xaen 1927 a devenit Biblioteca Na\xc8\x9bional\xc4\x83 Vittorio Emanuele al III-lea. \xc3\x8encep\xc3\xa2nd din secolul al XVIII-lea, re\xc8\x99edin\xc8\x9ba regal\xc4\x83 a fost mutat\xc4\x83 la Palatul din Caserta, deoarece ora\xc8\x99ul interior era mai u\xc8\x99or de ap\xc4\x83rat de atacurile navale, precum \xc8\x99i mai \xc3\xaendep\xc4\x83rtat de popula\xc8\x9bia de multe ori rebel\xc4\x83 din Napoli._NEWLINE_\xc3\x8en timpul ocupa\xc8\x9biei napoleoniene palatul a fost \xc3\xaenfrumuse\xc8\x9bat de Joachim Murat \xc8\x99i de so\xc8\x9bia sa, Caroline Bonaparte, cu mobilier \xc8\x99i decora\xc8\x9biuni neoclasice. Cu toate acestea, un incendiu izbucnit \xc3\xaen 1837 a deteriorat mai multe camere, necesit\xc3\xa2nd efectuarea unor rest\xc4\x83ur\xc4\x83ri \xc3\xaen anii 1838-1858 sub conducerea lui Gaetano Genovese. \xc3\x8en aceast\xc4\x83 perioad\xc4\x83 s-au ad\xc4\x83ugat "Aripa Balurilor" \xc8\x99i un punct de belvedere. La col\xc8\x9bul palatului cu Teatrul San Carlo a fost construit\xc4\x83 o nou\xc4\x83 fa\xc8\x9bad\xc4\x83 care a ascuns palatul viceregal al lui Pedro de Toledo._NEWLINE_\xc3\x8en 1922, s-a decis (prin Decretul ministrului Anile) s\xc4\x83 se transfere aici colec\xc8\x9biile Bibliotecii Na\xc8\x9bionale (ad\xc4\x83postite p\xc3\xa2n\xc4\x83 atunci \xc3\xaen palatul Muzeului Na\xc8\x9bional de Arheologie). Transferul colec\xc8\x9biilor bibliotecii a fost f\xc4\x83cut prin 1925._NEWLINE_Biblioteca a suferit de pe urma bombardamentelor din timpul celui de-al Doilea R\xc4\x83zboi Mondial, iar ocupa\xc8\x9bia militar\xc4\x83 ulterioar\xc4\x83 a cl\xc4\x83dirii a provocat pagube grave. Ast\xc4\x83zi, palatul \xc8\x99i cl\xc4\x83dirile adiacente g\xc4\x83zduiesc celebrul Teatro San Carlo, mai micul Teatrino di Corte (recent restaurat), Biblioteca Nazionale Vittorio Emanuele III, un muzeu \xc8\x99i birouri, inclusiv pe cele ale Consiliului de turism regional.\n_START_SECTION_\nStatuile regilor Neapolelui\n_START_PARAGRAPH_\n\xc3\x8en 1888, regele Umberto I de Savoia a f\xc4\x83cut modific\xc4\x83ri la fa\xc8\x9bada de vest a cl\xc4\x83dirii (fa\xc8\x9bada dinspre Piazza del Plebiscito), dispun\xc3\xa2nd a\xc8\x99ezarea \xc3\xaen ni\xc8\x99e a mai multor statui de conduc\xc4\x83tori proeminen\xc8\x9bi ai dinastiilor care au guvernat acest ora\xc8\x99 de la fondarea Regatului Neapolelui \xc3\xaen secolul al II-lea. Statuile sunt dispuse \xc3\xaen ordine cronologic\xc4\x83 cu privire la dinastia lor de apartenen\xc8\x9b\xc4\x83, \xc3\xaencep\xc3\xa2nd cu Roger Normandul, c\xc3\xa2nd ora\xc8\x99ul a fost un stat independent (sculptat\xc4\x83 de Emilio Franceschi), \xc8\x99i termin\xc3\xa2nd cu Victor Emanuel al II-lea, statuia cea mai \xc3\xaenalt\xc4\x83 \xc8\x99i ultima ad\xc4\x83ugat\xc4\x83 din voin\xc8\x9ba regelui \xc3\xaensu\xc8\x99i (sculptat\xc4\x83 de Francis Jerace). Celelalte statui \xc3\xaei reprezint\xc4\x83 pe Frederic al II-lea de Hohenstaufen (de Emanuele Caggiano), Carol I de Anjou (sculptat\xc4\x83 de Tommaso Solari (1820-1889)), Alfonso de Aragon (sculptat\xc4\x83 de Achille D\'Orsi), \xc3\xaemp\xc4\x83ratul Carol al V-lea (sculptat\xc4\x83 de Vincenzo Groan), Carol al III-lea al Spaniei (sculptat\xc4\x83 de Raffaele Belliazzi), \xc8\x99i Joachim Murat (sculptat\xc4\x83 de Giovanni Battista Amendola). Niciuna dintre statui nu se refer\xc4\x83 la dinastia de Bourbon, nici m\xc4\x83car Carol de Bourbon, care este, de fapt, inscrip\xc8\x9bionat cu numele de Carol al III-lea._NEWLINE_De o parte \xc8\x99i de alta a intr\xc4\x83rii \xc3\xaen Palatul Regal se afl\xc4\x83 "Caii de bronz", dou\xc4\x83 statui ecvestre donate regelui Ferdinand al II-lea de c\xc4\x83tre \xc8\x9barul Nicolae I al Rusiei. Dou\xc4\x83 grupuri identice realizate \xc3\xaen Rusia de acela\xc8\x99i autor, Peter Clodt von J\xc3\xbcrgensburg, pot fi g\xc4\x83site pe marginile podului Anicikov de pe r\xc3\xa2ul Fontanka din Sankt Petersburg \xc8\x99i \xc3\xaen Parcul Heinrich-von-Kleist Park din Berlin, acesta din urm\xc4\x83 fiind un cadou al \xc8\x9barului Nicolae I pentru regele prusac, Frederic Wilhelm al IV-lea al Prusiei.'